A Bizottság határozata
(2003. október 10.)
a szarvasmarhák szivacsos agyvelőbántalmának elsődleges járványkitöréséről való bejelentés gyakorisága tekintetében a 82/894/EGK irányelvtől való átmeneti eltérés megadásáról
(az értesítés a C(2003) 3561. számú dokumentummal történt)
(EGT vonatkozású szöveg)
(2003/724/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 807/2003/EK rendelettel [1] módosított, az állatbetegségek Közösségen belüli bejelentéséről szóló, 1982. december 21-i 82/894/EGK tanácsi irányelvre [2], és különösen annak 5. cikk (2) bekezdésére,
mivel:
(1) A 82/894/EGK irányelv megállapítja a bizonyos állatbetegségek, köztük a szarvasmarhák szivacsos agyvelőbántalma (BSE) kitörésének bejelentésének szabályait a Közösségen belül. Azon irányelv előírja, hogy a tagállamok kötelesek 24 órán belül bejelenteni a BSE elsődleges járványkitörését a Bizottságnak és a többi tagállamnak egyaránt. A 82/894/EGK irányelv szintén előírja, hogy a BSE másodlagos kitöréseit minden héten be kell jelenteni a Közösségnek.
(2) Különböző bizottsági határozatok, legutóbb a 98/12/EK határozat [3] átmeneti eltérést adott a tagállamoknak a 82/894/EGK irányelv azon kötelezettsége alól, hogy a BSE elsődleges járványkitöréseit 24 órán belül bejelentsék. A 98/12/EK határozatban megadott átmeneti eltérés előírja, hogy a BSE minden kitörését hetente be kell jelenteni a Bizottságnak.
(3) A Közösségben további BSE kitörések történnek. A tapasztalatok szerint a BSE másodlagos kitörésének hetenkénti bejelentési kötelezettsége elegendőnek tűnik. Ezért fenn kell tartani olyan átmeneti eltéréseket tagállamok számára, amelyek lehetővé teszik, hogy a BSE elsődleges kitöréseit hetente jelentsék be a Bizottságnak.
(4) Az e határozatban előírt intézkedések összhangban vannak a Élelmiszerlánc- és Állat-egészségügyi Állandó Bizottság véleményével.
ELFOGADTA EZT A HATÁROZATOT:
1. cikk
A 82/894/EGK irányelv 3. cikkének (1) bekezdésétől eltérve a szarvasmarhák szivacsos agyvelőbántalmának minden kitörését azon irányelv 4. cikkével összhangban kell bejelenteni 2007. december 31-ig.
2. cikk
Ennek a határozatnak a tagállamok a címzettjei.
Kelt Brüsszelben, 2003. október 10-én.